Document ID: /roh_data/filtered/fineweb-2-filterrobots_roh.jsonl.gz/37051

Recumandaziuns da cumportament urizis
Recumandaziuns da cumportament avant in urizi
Perquai ch'ils urizis sa furman savens spontanamain, andetgamain e svelt e cunquai ch'igl è difficil da predir la via ch'els prendan, resta eventualmain mo pauc temp per far preparativas. Perquai èsi da far quint cun precipitaziuns andetgas e fermas (plievgia u granella) sco er cun bufs e cun chametgs.
Las consequenzas pussaivlas ed ils nivels da privel d'urizis chattais Vus qua.
Recumandaziuns da cumportament avant in urizi:
Observar il svilup local da l'aura.
Desister da turas en muntogna u da spassegiadas en il guaud u en il terren avert.
Fixar e proteger plantas da vaschs, parasols, storas da sulegl, sutgas levas da plastic e.u.v. ch'èn al liber (donns da granella e da vent).
Sche pussaivel metter l'auto en ina garascha (donns da granella).
Proteger plantas sensiblas cunter granella.
Distatgar apparats electrics (p.ex. televisiun, computer) da la rait electrica.
Recumandaziuns da cumportament durant in urizi
Sch'i chamegia e tuna, è l'urizi savens datiers avunda per periclitar persunas al liber. Pli pauc temp che passa tranter il chametg ed il tun, e pli datiers che l'urizi è.
Regla generala: Il dumber da secundas tranter il chametg ed il tun dividì cun 3 dat la distanza tar l'urizi.
Recumandaziuns da cumportament curt avant u durant ina situaziun d'urizi:
Observar il svilup local da l'aura.
Tegnair distanza da crests exponids a chametgs, da bostga exponida, da gruppas da bostga, da pitgas u da turs.
Tschertgar protecziun: en in edifizi / en l'auto.
Sch'ins na chatta nagin'autra protecziun: Ir en la posiziun a garnugl.
Evitar auas.
Tegnair distanza da trajects inundads, da letgs d'auals e da zonas fitg spundivas.
En mintga cas suandar las instrucziuns da las autoritads.
Recumandaziuns da cumportament suenter in urizi
Cur che l'urizi è passà, n'exista pli nagin privel direct. Cun mesiras immediatas intenziunadas, sco lavurs da rumida e da nettegiament, pudais Vus ussa impedir ulteriurs donns.
Resguardai per plaschair plinavant ils suandants puncts:
Restar emprim agid u alarmar il clom d'urgenza, sch'insatgi è vegnì blessà.
Bandunar edifizis donnegiads.
Clamar ils pumpiers, per che quels possian eliminar privels u serrar areals.
Betg tutgar cabels ch'èn crudads giu per terra.
Attenziun da roms che crodan giu.
Attenziun dad auas ch'èn idas suror las rivas.
Per evitar donns en l'avegnir vegn recumandà il suandant cumportament resp. proceder:
Controllar sch'igl ha dà donns da stemprà vi da la chasa u vi da l'abitaziun
Annunziar in eventual donn a l'assicuranza d'edifizis.